b'\n_START_ARTICLE_\nCvetana Priol\n_START_SECTION_\n\xc5\xbdivljenje\n_START_PARAGRAPH_\nCvetana Priol se je rodila 19. februarja 1922 v Mariboru. Bila je najstarej\xc5\xa1a od treh h\xc4\x8dera. Drugi dve sta bili Bo\xc5\xbeena in Nevenka. O\xc4\x8de Josip Priol je bil direktor sadjarskega in\xc5\xa1tituta v Mariboru in je bil svetovno znani strokovnjak na podro\xc4\x8dju sadjarstva. H\xc4\x8dere so vse tri obiskovale osnovno \xc5\xa1olo pri \xc5\xa1olskih sestrah v Mariboru. Cvetana je zatem hodila v klasi\xc4\x8dno gimnazijo. S star\xc5\xa1i je bila leta 1941 pregnana v Gradec, kjer je delala v tovarni tankov in hudo zbolela. Bolezen jo je od tedaj spremljala vse \xc5\xbeiv\xc2\xadljenje. Leta 1944 se je vpisala na \xc5\xa1tudij glasbe na Glasbeni akademiji v Gradcu, ki ga je po 2. svetovni vojni nadaljevala na ljubljanski akademiji. Od leta 1956 do upokojitve 1969 je pou\xc4\x8devala glasbo na Srednji glasbeni \xc5\xa1oli Maribor._NEWLINE_Pisala je dnevnik z naslovom Darovana, v katerem je zapisala svoje razmi\xc5\xa1ljanje ob trpljenju zaradi bolezni in drugih preizku\xc5\xa1enj. V njem je med drugim navedla, da se je spomladi leta 1937, pri 17. letih, v Kri\xc5\xbeevi kapeli mariborske stolnice darovala Bogu kot \xc5\xbertev ljubezni. To daritev je kasneje \xc5\xa1e nekajkrat obnovila. \xc5\xbdivela je skrito misti\xc4\x8dno in trpe\xc4\x8de \xc5\xbeivljenje, ki ga je obravnavala kot Bo\xc5\xbeji dar. Umrla je 11. avgusta 1973 v Mariboru, pokopana je na pobre\xc5\xa1kem pokopali\xc5\xa1\xc4\x8du.\n_START_SECTION_\nPostopek za beatifikacijo\n_START_PARAGRAPH_\n1. marca 2003 je Josephus kardinal Saraiva Martins iz Kongregacije za zadeve svetnikov v Rimu pisal mariborskemu nad\xc5\xa1kofu Francu Krambergerju (takrat \xc5\xa1e \xc5\xa1kofu), da s strani Svetega sede\xc5\xbea ni\xc4\x8d ne nasprotuje postopku beatifikacije. S tem se je postopek tudi uradno pri\xc4\x8del.\n_START_SECTION_\nDom\n_START_PARAGRAPH_\nDom Cvetane Priol se nahaja tik ob vzno\xc5\xbeju Kalvarije v Mariboru, na robu mesta (Vinarska ulica 14 a). V hi\xc5\xa1i na\xc4\x8drtujejo ureditev spominske sobe, v kateri nameravajo predstaviti njeno \xc5\xbeivljenje in delo. Zraven hi\xc5\xa1e stoji tudi kapela, kjer je Cvetana pogosto molila. Leta 2006 je bila kapela v celoti obnovljena. Mariborska stolna \xc5\xbeupnija je 18. maja 2006 organizirala blagoslovitev kapele, ki jo je opravil mariborski pomo\xc5\xbeni \xc5\xa1kof Jo\xc5\xbeef Smej.\n_START_SECTION_\nPriolova v umetnosti\n_START_PARAGRAPH_\nVanda Brvar je o Cvetaninem \xc5\xbeivljenju posnela dokumentarni film z naslovom Cvetana Priol. Film se je udele\xc5\xbeil 2. festivala kr\xc5\xa1\xc4\x8danskih filmskih ustvarjalcev za nagrado Zlati kri\xc5\xbe in izmed sedmih prispelih filmov prejel 2. nagrado.'